KIRJALLINEN KYSYMYS E-0865/00

esittäjä(t): W.G. van Velzen (PPE-DE) komissiolle

(22. maaliskuuta 2000)

Aihe: Sähködirektiivin täytäntöönpano

Sähködirektiivin 96/92/EY(1) 4 luvussa säädetään siirtoverkon käytöstä. 7 artiklan 5 kohdassa ja 7 artiklan 6 kohdassa säädetään seuraavasti: Verkko-operaattori ei saa harjoittaa syrjintää verkon käyttäjien tai käyttäjäryhmien välillä eikä varsinkaan omien tytäryhtiöidensä tai osakkeenomistajiensa eduksi. Jollei siirtoverkko vielä ole riippumaton sähköntuotanto- ja jakelutoiminnoista, verkko-operaattorin on oltava riippumaton ainakin johtotasolla muusta siirtoverkkoon liittymättömästä toiminnasta. Lisäksi todetaan 9 artiklassa: Siirtoverkon operaattorin on säilytettävä liiketoiminnan harjoittamisen yhteydessä saatujen, kaupallisesti arkaluonteisten tietojen luottamuksellisuus.

Euroopan komission, jäsenvaltioiden ja jakeluverkkojen operaattoreiden (Transmission System Operator, TSO) välillä tehtyjen sopimusten menestyksellistä toteuttamista ajatellen, voiko komissio vastata seuraaviin kysymyksiin:

1. Voiko Euroopan komissio laatia selvityksen menetelmistä, joilla siirtoverkkojen operaattoreiden riippumattomuus kussakin jäsenvaltiossa on turvattu?

2. Jos ilmenee, että yhdessä tai useammassa jäsenvaltiossa on siirtoverkkojen operaattoreita, jotka ovat joko fyysisesti tai juridisesti tai molemmissa merkityksissä yhä riippuvaisia emoyhtiöstä, onko komissio valmis antamaan kansallisille valvontaviranomaisille mahdollisimman pian ohjeita, joiden tarkoituksena on varmistaa siirtoverkon operaattoreiden tosiasiallinen ja lainmukainen riippumattomuus emoyhtiöistään?

3. Eurooppalaisen TSO-järjestelmän menestyksekkään toiminnan avainkysymys on tietojen luottamuksellisuus ja erityisesti odotettua sähköntuotantoa koskevien tietojen salassapito. Miten eri jäsenvaltioiden siirtoverkkojen operaattorit ja valvontaviranomaiset ovat varmistaneet komissiolle kyseisten tietojen luottamuksellisuuden myös teknisessä mielessä?

(1) EYVL L 27, 30.1.1997, s. 20.

Loyola de Palacion komission puolesta antama vastaus

(15. toukokuuta 2000)

1. Kaikki jäsenvaltiot ovat varmistaneet kirjanpidon eriyttämistä koskevat säädökset lainsäädännössään. Siirto-operaattorin liiketoimintojen eriyttämisen muista sähköyhtiön toiminnoista voi käytännössä toteuttaa kolmella eri tavalla: eriyttämällä johtaminen, eriyttämällä oikeudellisesti ja eriyttämällä omistusrakenne. Näistä johtamisen eriyttäminen vastaa sähkön sisämarkkinoita koskevista yhteisistä säännöistä 19. joulukuuta 1996 annetun Euroopan parlamentin ja neuvoston direktiivin 96/92/EY vähimmäisvaatimuksia.

Jäsenvaltioiden tekemät valinnat ovat seuraavat:

- Belgia: johtamisen eriyttäminen, siirtymässä kohti oikeudellista eriyttämistä

- Tanska: oikeudellinen eriyttäminen

- Saksa: kahdeksan siirtoverkko-operaattoria, joista osalla johtamisen eriyttäminen ja toisilla oikeudellinen eriyttäminen

- Kreikka: johtamisen eriyttäminen

- Espanja: oikeudellinen eriyttäminen, erillinen omistusrakenne, jossa samaan yhteenliittymään kuuluvien on kuitenkin mahdollista omistaa osakkeita

- Ranska: johtamisen eriyttäminen

- Irlanti: oikeudellinen eriyttäminen

- Italia: oikeudellinen eriyttäminen

- Alankomaat: oikeudellinen eriyttäminen, siirtymässä kohti omistusrakenteen eriyttämistä

- Itävalta: oikeudellinen eriyttäminen, Tiwag- ja Illwerke-verkkojen johtamisen eriyttäminen

- Portugali: oikeudellinen eriyttäminen

- Suomi: omistusrakenteen eriyttäminen

- Ruotsi: omistusrakenteen eriyttäminen

- Yhdistynyt kuningaskunta: omistusrakenteen eriyttäminen Englannissa ja Walesissa, johtamisen eriyttäminen Skotlannissa ja Pohjois-Irlannissa

Huomautus: Luxemburg ei ole vielä pannut direktiiviä täytäntöön

2. Komissio on lähettänyt kirjeet niille jäsenmaille, joissa vain siirtoverkko-operaattorien johtaminen on eriytetty muista toiminnoista, pyytääkseen tietoja siitä, kuinka direktiivin vaatimus johtamisen eriyttämisestä on toteutettu käytännössä. Näissä kirjeissä komissio esitti, että sen mielestä vaatimus johdon riippumattomuudesta ja kirjanpidon eriyttämisestä edellyttää ainakin toiminnallista riippumattomuutta, ja kuvasi eri tapoja, kuinka tämä sen mielestä voidaan toteuttaa. Saatuaan vastaukset komissio päättää, vaaditaanko jatkotoimenpiteitä sen varmistamiseksi, että siirtoverkko-operaattorien johtaminen eriytetään asianmukaisesti jäsenvaltioissa.

Tässä vaiheessa jäsenvaltioita ei kuitenkaan vaadita eriyttämään siirtoverkko-operaattoritoimintaa oikeudellisesti, eikä niiden tarvitse luoda luonnollisen monopolin toiminnoille sähkön tuotannosta ja jakelusta erillistä omistusrakennetta. Direktiivin perusteella komission on siten mahdotonta pyytää kansallisia valvontaviranomaisia varmistamaan siirtoverkko-operaattoreiden oikeudellista riippumattomuutta.

3. Komissio on parlamentin jäsenen kanssa yhtä mieltä siitä, että tehokkaan kilpailun luomiseksi sähkön sisämarkkinoille on ratkaisevaa, että kaupallisesti tärkeät liiketoimintaa ohjaavat tiedot pysyvät salassa. Tämän vuoksi mainitun direktiivin 9 artiklan säännöksillä on varsin tärkeä merkitys. Komissio varmistaa, että nämä säännökset pannaan asianmukaisesti täytäntöön jäsenvaltioissa, ja soveltaa myös kilpailusääntöjä, mikäli määräävän markkina-aseman väärinkäytöksiä paljastuu.